32000D0553
L 235/19
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 6 септември 2000 година
за прилагане на Директива 89/106/ЕИО на Съвета по отношение на външната пожароустойчивост на покривните покрития
(нотифицирано под номер С(2000) 2266)
(текст от значение за ЕИП)
(2000/553/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/106/ЕИО на Съвета от 21 декември 1988 г. относно сближаването на законовите, подзаконовите и административните разпоредби на държавите-членки по отношение на строителните продукти (1), изменена с Директива 93/68/ЕИО (2), и по-специално членове 13 и 20 от нея,
като има предвид, че:
(1)
Съгласно Директива 89/106/ЕИО задължение на държавите-членки е да гарантират, че строителните и гражданските инженерни дейности на тяхна територия са проектирани и изпълнени по начин, който не застрашава сигурността на хората, домашните животни и имуществото, като същевременно са в съответствие с другите съществени изисквания в интерес на общото благосъстояние.
(2)
Следователно и разпоредбите относно проектирането и изпълнението на покривните сглобки са задължение на държавите-членки.
(3)
Съобщението на Комисията относно тълкувателните документи към Директива 89/106/ЕИО (3) изброява в параграф 2.2 от тълкувателен документ № 2 редица взаимосвързани мерки за изпълнението на съществено изискване „Безопасност при пожар“, които заедно допринасят за дефиниране на противопожарната стратегия, която може да бъде разработена по различен начин от държавите-членки.
(4)
Параграф 4.3.1.2.2 от тълкувателен документ № 2 идентифицира изискванията към строителните продукти за покриви, изложени на въздействието на външен пожар.
(5)
Решения 98/436/ЕО (4), 98/599/ЕО (5), 98/600/ЕО (6), 1999/90/ЕО (7), 2000/245/ЕО (8) и 2000/553/ЕО на Комисията относно установяване на съответствието на строителните продукти за покривни покрития, които могат да бъдат подложени на въздействието на външен източник на пожар, предвиждат че определени продукти/материали може да бъдат „считани, че отговарят“ на изискванията на характеристиката „външна пожароустойчивост“, без да е необходимо тестване.
(6)
Външната пожароустойчивост на много продукти/материали за покривни покрития е добре изяснена и достатъчно известна на противопожарните органи в държавите-членки, така че да не им се налага да провеждат тестове за тази конкретна експлоатационна характеристика.
(7)
Мерките, предвидени в настоящото решение, са в съответствие със становището на Постоянния комитет по строителство,
ПРИЕ НАСТОЯЩОТО РЕШЕНИЕ:
Член 1
Приложението изброява продуктите и/или материалите за покривни покрития, за които може да се смята, че отговарят на всички изисквания на експлоатационната характеристика „външна пожароустойчивост“, без да е необходимо да се провеждат тестове, при условие че бъдат в съответствие с националните разпоредби относно проектирането и изпълнението на работите.
Член 2
Адресати на настоящото решение са държавите-членки.
Съставено в Брюксел на 6 септември 2000 година.